pythainlp/thaigov-v2-corpus-22032023 huggingface dataset:
วันศุกร์ที่ 25 มีนาคม 2565
นายกฯ กำชับผู้ว่า ฯ  และสสจ. เตรียมพร้อมมาตรการรองรับ ประชาชนเดินทางท่องเที่ยวและกลับภูมิลำเนาในเทศกาลสงกรานต์  ย้ำทุกคนดูแลตนเองปฏิบัติตามมาตรการความปลอดภัยด้านสาธารณสุข
นายกฯ กำชับผู้ว่า ฯ  และสสจ. เตรียมพร้อมมาตรการรองรับ ประชาชนเดินทางท่องเที่ยวและกลับภูมิลำเนาในเทศกาลสงกรานต์  ย้ำทุกคนดูแลตนเองปฏิบัติตามมาตรการความปลอดภัยด้านสาธารณสุขอย่างเข้มข้น
วันที่ 25 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับผู้ว่าราชการจังหวัด และสำนักงานสาธารณสุขจังหวัด ทุกพื้นที่ เตรียมพร้อมมาตรการรองรับ ประชาชนที่จะเดินทางข้ามจังหวัดทั้งกรณีเดินทางไปท่องเที่ยวตามสถานที่ต่าง ๆ และกลับภูมิลำเนาในช่วงเทศกาลสงกรานต์ภายใต้สถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ยังมีผู้ติดเชื่อเพิ่มอยู่ต่อเนื่อง โดยทุกคนยังต้องปฏิบัติตามมาตรการความปลอดภัยด้านสาธารสุขอย่างเข้มข้น โดยเฉพาะการไปพบปะผู้สูงอายุ ร่วมกิจกรรมตามประเพณีและการรวมกลุ่มในครอบครัว เช่น การรดน้ำขอพรผู้สูงอายุ ขอให้สวมหน้ากากอนามัยอยู่ตลอดเวลา งดกิจกรรมการสัมผัสใกล้ชิด จัดกิจกรรมให้มีการระบายอากาศได้ดี หลีกเลี่ยงการรับประทานอาหารหรือเครื่องดื่มร่วมกันเป็นเวลานาน รวมถึงให้มีการตรวจ ATK ก่อนเข้าร่วมกิจกรรมเพื่อลดความเสี่ยงจากการติดเชื้อโควิด ที่สำคัญคือการที่ต้องให้ผู้สูงอายุซึ่งหนึ่งเป็นกลุ่มเสี่ยง 608 รีบเข้ารับการฉีดวัคซีนให้ครบตามเกณฑ์และรับวัคซีนเข้มกระตุ้นโดยเร็วด้วย  สำหรับการจัดกิจกรรมรวมกลุ่มในชุมชน ศาสนสถาน ร้านอาหาร ขนส่งสาธารณะ การสรงน้ำพระ การละเล่น การแสดงทางวัฒนธรรม ประเพณีท้องถิ่น ขบวนแห่ การแสดงดนตรี ฯลฯ ขอให้ปฏิบัติตามมาตรการ COVID Free Setting อย่างเคร่งครัดด้วย ทั้งนี้เพื่อให้การเฉลิมฉลองของประชาชนทุกคนในช่วงวันหยุดยาวเทศกาลสงกรานต์เป็นไปอย่างมีความสุข สนุกสนาน และอยู่พร้อมหน้ากันครอบครัวอย่างอบอุ่นและปลอดภัยจากโควิด-19
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 26,050 ราย จำแนกเป็น ผู้ติดเชื้อในประเทศ 26,014 ราย และผู้ป่วยมาจากต่างประเทศ 36 ราย ผู้เสียชีวิตเพิ่มขึ้น 69 ราย ผู้ที่กำลังรักษาตัว 244,111 ราย และมียอดผู้ที่หายป่วยกลับบ้านแล้ว 22,219 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,253,595 ราย จำนวนผู้ที่หายป่วยสะสมจำนวน 1,039,777 ราย สำหรับ จำนวนผู้ป่วยปอดอักเสบ รักษาตัวอยู่ในโรงพยาบาล 1,619 ราย เฉลี่ยจังหวัดละ 21 ราย อัตราครองเตียง ร้อยละ 26.9 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 23 มี.ค. 2565 รวม 128,009,178 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 55,090,732 โดส ผู้ได้รับวัคซีนเข็มที่ 2 สะสม 50,159,831 โดส ผู้ได้รับวัคซีนเข็มที่ 3 สะสม 20,734,021 โดส และผู้ได้รับวัคซีนเข็มที่ 4 สะสม 2,024,594 โดส
------------------------------
วันจันทร์ที่ 8 พฤศจิกายน 2564
ผู้ว่าการรถไฟแห่งประเทศไทยและอธิบดีกรมศุลกากรลงพื้นที่หนองคาย ร่วมกันบูรณาการแผนงานยุทธศาสตร์ด้านโลจิสติกส์เพื่อรองรับการขยายตัวขนส่งเชื่อมต่อจีน - ลาว
นายนิรุฒ มณีพันธ์ ผู้ว่าการรถไฟแห่งประเทศไทย นายพชร อนันตศิลป์ อธิบดีกรมศุลกากร นายพันธ์ทอง ลอยกุลนันท์ รองอธิบดีกรมศุลกากร คณะผู้บริหารการรถไฟแห่งประเทศไทย และคณะผู้บริหารกรมศุลกากร ได้ร่วมประชุมวางแผนงานและบูรณาการแผนงานของทั้งสองหน่วยงานร่วมกัน
เมื่อวันที่ 4 พฤศจิกายน 2564 นายนิรุฒ มณีพันธ์ ผู้ว่าการรถไฟแห่งประเทศไทย นายพชร อนันตศิลป์ อธิบดีกรมศุลกากร นายพันธ์ทอง ลอยกุลนันท์ รองอธิบดีกรมศุลกากร คณะผู้บริหารการรถไฟแห่งประเทศไทย และคณะผู้บริหารกรมศุลกากร ได้ร่วมประชุมวางแผนงานและบูรณาการแผนงานของทั้งสองหน่วยงานร่วมกัน เพื่อรองรับการขนส่งสินค้าจีน - ลาว - ไทย จากรถไฟจีน - ลาว ผ่านสะพานมิตรภาพไทย - ลาว (หนองคาย - เวียงจันทน์)
นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม เปิดเผยว่า การเปิดให้บริการขบวนรถไฟขนส่งสินค้าข้ามสะพานมิตรภาพไทย - ลาว ถือเป็นความสำเร็จในการเชื่อมโยงการขนส่งสินค้าระบบรางของทั้ง 2 ประเทศเข้าด้วยกัน ซึ่งสอดรับกับยุทธศาสตร์การพัฒนาโลจิสติกส์ของประเทศในการสนับสนุนให้ไทยเป็นศูนย์กลางการคมนาคมขนส่งของกลุ่มอนุภูมิภาคลุ่มน้ำโขง ตลอดจนรองรับปริมาณการขนส่งสินค้าข้ามแดนระหว่างไทย - ลาว ที่มีแนวโน้มขยายตัวเพิ่มขึ้นอย่างต่อเนื่อง โดยเฉพาะภายหลังการเปิดให้บริการรถไฟความเร็วสูง สปป.ลาว - จีน ช่วงเดือนธันวาคมนี้
ทั้งนี้ รฟท. ได้ประชุมและลงพื้นที่เพื่อเตรียมความพร้อมกับอธิบดีกรมศุลกากรในการรองรับปริมาณการขนส่งสินค้าด้วยระบบรางเชื่อมระหว่าง จีน - ลาว ซึ่งจะเริ่มให้บริการในวันที่ 2 ธันวาคม 2564 นี้ และได้ร่วมกับหน่วยงานท้องถิ่นที่เกี่ยวข้องของจังหวัดหนองคายประกอบด้วย นายด่านศุลกากรหนองคาย แขวงทางหลวงหนองคาย กองบังคับการตำรวจภูธรหนองคาย และตำรวจตรวจคนเข้าเมืองหนองคาย ในการทดลองขบวนรถไฟขนส่งสินค้าความยาว 25 แคร่ เพื่อเพิ่มประสิทธิภาพการขนส่งข้ามแดนทางรถไฟ ช่วงหนองคาย-ท่านาแล้ง โดยในปี 2564 - 2565 มีการเพิ่มขบวนรถไฟขนส่งสินค้าจากเดิมวันละ 4 ขบวน (ไป - กลับ) เป็น 10 ขบวนไป-กลับ พ่วงขบวนละ 25 แคร่ ช่วงในปี 2566 - 2568 จะปรับเพิ่มขบวนรถขนส่งสินค้าเป็นวันละ 16 ขบวน (ไป - กลับ) พ่วงขบวนละ 25 แคร่ และตั้งปี 2569 เป็นต้นไป จะเพิ่มขบวนรถเป็น 24 ขบวน (ไป - กลับ) พ่วงขบวนละ 25 แคร่ ซึ่งไม่รวมขบวนรถโดยสารระหว่างประเทศที่เดิมปกติมีให้บริการวันละ 4 ขบวน (ไป - กลับ) “การเปิดให้บริการขบวนรถไฟขนส่งสินค้าผ่านแดนระหว่างไทย – ลาว จากสถานีหนองคายถึงลานตู้สินค้า ท่านาแล้ง สปป.ลาว จะเป็นการช่วยอำนวยความสะดวกต่อการพัฒนาระบบขนส่งโลจิสติกส์ของทั้ง 2 ประเทศ
นายนิรุฒกล่าวเพิ่มเติมว่า รฟท. ยังมีแผนงานร่วมกับหน่วยงานที่เกี่ยวข้องในการบูรณาการพัฒนาพื้นที่ย่านสถานีหนองคาย และพื้นที่ CY หรือศูนย์รวบรวมและเปลี่ยนถ่ายสินค้าที่สถานีรถไฟนาทาเพื่อเพิ่มศักยภาพการขนส่งสินค้าทางรางในพื้นที่ ให้สามารถเชื่อมโยงการขนส่งสินค้าทางรถไฟ จากท่าเรือแหลมฉบัง มายังสถานีหนองคายและต่อขยายถึงที่ลานตู้สินค้า ที่ท่านาแล้ง สปป.ลาว ได้โดยตรง เพื่อรองรับการเติบโตทางเศรษฐกิจ การค้า การลงทุนในอนาคต
ทั้งนี้ แผนพัฒนาย่านสถานีหนองคาย จะมีการพัฒนาพื้นที่สถานีทั้งหมด 80 ไร่ รองรับการขนส่งผ่านสะพานเดิม และการเปลี่ยนถ่ายจากถนนสู่ระบบรางเชื่อมโยงภายในประเทศ ซึ่งจะเป็นการช่วยเสริมศักยภาพระบบขนส่งในภูมิภาค สร้างงานสร้างอาชีพ ก่อให้เกิดการพัฒนาเศรษฐกิจในท้องถิ่น และสนับสนุนให้ไทย เป็นศูนย์กลางโลจิสติกส์ของภูมิภาคตามนโยบายรัฐบาล
วันพฤหัสบดีที่ 27 มกราคม 2565
‘รองปลัดฯ ระพีภัทร์’ ประชุมคกก.อาหารนมเพื่อเด็กและเยาวชน ครั้งที่ ๑/๒๕๖๕
‘รองปลัดฯ ระพีภัทร์’ ประชุมคกก.อาหารนมเพื่อเด็กและเยาวชน ครั้งที่ ๑/๒๕๖๕
วันพฤหัสบดีที่ ๒๗ มกราคม ๒๕๖๕ ดร.ทองเปลว กองจันทร์ ปลัดกระทรวงเกษตรและสหกรณ์ ได้มอบหมายให้ นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ เป็นประธานในการประชุมคณะกรรมการอาหารนมเพื่อเด็กและเยาวชน ครั้งที่ ๑/๒๕๖๕ ซึ่งในการประชุมได้มีการรายงานผลการประเมินโครงการอาหารเสริม (นม) โรงเรียนประจำปีการศึกษา ๒๕๖๓ และสรุปประเด็นข้อเสนอแนะของผู้ประกอบการผลิตภัณฑ์นมที่มีต่อประกาศคณะกรรมการ อาหารนมเพื่อเด็กและเยาวชน เรื่อง หลักเกณฑ์และวิธีการดำเนินงานโครงการอาหารเสริม (นม) โรงเรียน ประจำปีการศึกษา ๒๕๖๔ เพื่อนำไปพิจารณาในการออกหลักเกณฑ์ ในปีการศึกษา ๒๕๖๕ และพิจารณาถึงแนวทางการป้องกันการทุจริตโครงการช่วยเหลือและเยียวยาเกษตรกรผู้เลี้ยงโคนมและผู้ประกอบการผลิตภัณฑ์นม ที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคนา ๒๐๑๙ ซึ่งคณะกรรมการอาหารนมเพื่อเด็กและเยาวชนได้มอบหมายให้คณะอนุกรรมการบริหารกลางโครงการอาหารเสริม (นม) โรงเรียน รับผิดชอบดำเนินการพิจารณาข้อมูลต่อไป
วันศุกร์ที่ 8 ตุลาคม 2564
​รมว.แรงงาน ห่วงใยล่ามไทยใน สนร.ริยาดติดโควิด -19 ร่วมส่งกำลังใจให้อาการดีขึ้นในเร็ววัน
- -
เมื่อวันที่ 8 ตุลาคม 2564 นายสุชาติ ชมกลิ่น รัฐมนตรีว่าการกระทรวงแรงงาน ร่วมคณะของ พล.อ.ประวิตร วงษ์สุวรรณ รองนายกรัฐมนตรี ลงพื้นที่ตรวจราชการจังหวัดสระแก้ว รับฟังรายงานสถานการณ์น้ำในพื้นที่จากนายณัฏฐชัย นำพูลสุขสันติ์ ผู้ว่าราชการจังหวัดสระแก้ว และหน่วยงานที่เกี่ยวข้อง จุดแรกที่ห้องประชุมกองบังคับการ ร.12 พัน.3 รอ.อำเภออรัญประเทศ จุดที่สองที่จุดก่อสร้างโครงการประตูน้ำพร้อมสถานีสูบน้ำห้วยพรมโหดพร้อมพนังป้องกันน้ำท่วมในเขตเทศบาลเมืองอรัญประเทศ จุดที่สามที่โรงเรียนวังน้ำเย็นวิทยาคม ตำบลวังน้ำเย็น อำเภอวังน้ำเย็น เพื่อตรวจเยี่ยมการฉีดวัคซีนและมอบทุนการศึกษา
โดย นายสุชาติ ชมกลิ่น รมว.แรงงาน ได้กำชับให้หน่วยงานในสังกัดกระทรวงแรงงานจังหวัดสระแก้วให้เตรียมแผนการช่วยเหลือผู้ใช้แรงงาน ผู้ประกอบการและประชาชนกรณีการเกิดอุทกภัยในพื้นที่ ตั้งแต่การมอบถุงยังชีพและน้ำดื่มเพื่อบรรเทาความเดือดร้อนแก่ประชาชน และมาตรการภายหลังน้ำลดให้สำนักงานจัดหางานจังหวัดบริการจัดหางานและส่งเสริมการประกอบอาชีพ สำนักงานแรงงานจังหวัดจัดโครงการจ้างงานเร่งด่วนและพัฒนาทักษะฝีมือ โดยสนับสนุนค่าตอบแทนรวมถึงวัสดุอุปกรณ์ฝึกอาชีพ เพื่อให้ประชาชนมีรายได้อย่างต่อเนื่อง สำนักงานสวัสดิการและคุ้มครองแรงงานจังหวัดจะให้คำปรึกษาด้านสิทธิตามกฎหมายคุ้มครองแรงงาน นอกจากนี้สำนักงานประกันสังคมจังหวัดดูแลสิทธิประโยชน์ให้แก่ผู้ประสบภัย เรื่องสิทธิประกันสังคม จัดทีมแพทย์และพยาบาลร่วมกับโรงพยาบาลในเครือข่ายให้บริการตรวจรักษาเบื้องต้นในพื้นที่ที่ได้รับผลกระทบ เป็นต้น
โอกาสนี้ ได้มีหญิงชาวไทย ซึ่งพื้นเพเป็นคนอำเภอวังน้ำเย็น จังหวัดสระแก้ว ที่ก่อนหน้านี้ได้ร้องขอความช่วยเหลือทางโซเชียลมีเดียว่าถูกหลอกให้มาขายบริการที่เมืองดูไบ และได้ขอความช่วยเหลือกลับไทย ได้เข้าขอบคุณ พล.อ.ประวิตร วงษ์สุวรรณ รองนายกรัฐมนตรี ด้วยที่ท่านได้ความมีห่วงใยและสั่งการให้กระทรวงแรงงานประสานความช่วยเหลือกลับประเทศไทยได้อย่างปลอดภัย ซึ่งนายสุชาติ ชมกลิ่น รมว.แรงงาน ได้สั่งการให้ นางปลิดา ร่วมคำ อัครราชทูตที่ปรึกษา (ฝ่ายแรงงาน) ประสานไปยังสถานเอกอัครราชทูต ณ กรุงอาบูดาบี เข้าไปช่วยเหลือพาตัวหญิงไทยออกมาได้สำเร็จและปลอดภัย โดยหญิงไทยรายนี้ได้เดินทางกลับจากเมืองดูไบมาถึงประเทศไทย เมื่อวันที่ 21 กันยายนที่ผ่านมา ภายหลังจากกักตัว 14 วัน สำนักงานจัดหางานจังหวัดสระแก้วได้ประสานความช่วยเหลือโดยจัดหางานให้ทำตามความต้องการ และปัจจุบันได้มีงานทำแล้ว ที่บริษัท วีอาร์ คอนเทนเนอร์ จำกัด อำเภอวังน้ำเย็น จังหวัดสระแก้ว วันนี้จึงจะมาขอบคุณท่าน พล.อ.ประวิตร วงษ์สุวรรณ รองนายกรัฐมนตรี ที่ให้ความช่วยเหลือกลับประเทศไทยและได้มีงานทำในครั้งนี้อีกด้วย
ทั้งนี้ พล.อ.ประวิตร ยังได้พบปะให้กำลังใจแก่อาสาสมัครแรงงาน (อสร.) จังหวัดสระแก้วที่มาร่วมต้อนรับ ซึ่งอาสาสมัครแรงงานเหล่านี้เป็นฟันเฟืองสำคัญในการนำภารกิจกระทรวงแรงงานไปสู่ประชาชนในพื้นที่ เพื่อให้ประชาชนมีงานทำ มีทักษะฝีมือ มีอาชีพมีรายได้ ได้รับคุ้มครองและมีหลักประกันทางสังคมที่ยั่งยืนอีกด้วย ปัจจุบันมีอาสาสมัครแรงงานทั่วประเทศรวมทั้งสิ้น 8,110 คน
การดำเนินการของหน่วยงานในสังกัดกระทรวงแรงงานจังหวัดสระแก้วในช่วงโควิด-19 จ่ายสิทธิประโยชน์กรณีว่างงานเนื่องจากเหตุสุดวิสัย 331 คน เป็นเงิน 1,161,183.15 บาท มีสถานประกอบการที่ยื่นขอรับประโยชน์ทดแทนกรณีว่างงานเหตุสุดวิสัยตั้งแต่ 1 ม.ค. – 63 – 30 ก.ย.64 จำนวน 69 แห่ง
วันจันทร์ที่ 28 มีนาคม 2565
ดีอีเอส หนุนดีป้าปั้นหลักสูตรนักบริหารรุ่นใหม่ เสริมศักยภาพกำกับดูแลองค์กรยุคดิจิทัล
ดีอีเอส หนุนดีป้าปั้นหลักสูตรนักบริหารรุ่นใหม่ เสริมศักยภาพกำกับดูแลองค์กรยุคดิจิทัล
“เนวินธุ์”ผู้ช่วยรัฐมนตรีประจำกระทรวงดิจิทัลฯปลื้มดีป้าหน่วยงานในสังกัดจับมือTMAเปิดตัวหลักสูตรThe Cullinan : The Making of the Digital Boardเสริมศักยภาพกรรมการกำกับองค์กรยุคดิจิทัลหนุนเป้าหมายการเพิ่มโอกาสด้านเศรษฐกิจดิจิทัลของประเทศ
นายเนวินธุ์ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม(ดีอีเอส)กล่าวระหว่างร่วมงานเปิดตัวหลักสูตรThe Cullinan : The Making of the Digital Boardวันนี้(28มี.ค.65)ว่าสำนักงานส่งเสริมเศรษฐกิจดิจิทัล(ดีป้า)หน่วยงานในสังกัดดีอีเอสได้จับมือสมาคมการจัดการธุรกิจแห่งประเทศไทย(TMA)เปิดตัวหลักสูตรนี้ขึ้นเพื่อส่งเสริมและสนับสนุนให้ผู้บริหารองค์กรในระดับคณะกรรมการสามารถแสดงบทบาทในการกำกับดูแลการเปลี่ยนผ่านองค์กรในแง่ดิจิทัล(Digital Transformation)ได้อย่างมีประสิทธิภาพถือเป็นหลักสูตรสำหรับกรรมการที่มีเนื้อหาที่จำเป็นทางด้านดิจิทัลอย่างครบถ้วนที่จัดขึ้นเป็นครั้งแรกในประเทศไทย
โดยกลุ่มเป้าหมายจะเป็นผู้บริหารทั้งจากภาครัฐและภาคเอกชนซึ่งถือว่ามีบทบาทสำคัญที่จะช่วยให้องค์กรขับเคลื่อนได้สำเร็จพร้อมรับมือกับความเปลี่ยนแปลงในยุคDigital Transformationเนื่องจากมีหน้าที่ในการกำหนดทิศทางและกำกับดูแลการดำเนินงานขององค์กรให้เข้าใจถึงความเปลี่ยนแปลงและผลกระทบของเทคโนโลยีที่มีต่อการดำเนินธุรกิจและการดำเนินงานขององค์กรแนวทางและกระบวนการในในการขับเคลื่อนให้เกิดการปรับเปลี่ยนได้อย่างราบรื่นและประสบความสำเร็จ
ทั้งนี้คาดหวังว่าคณะกรรมการกำกับองค์กรที่ผ่านหลักสูตรนี้จะมีส่วนสำคัญในการขับเคลื่อนองค์กรไทยให้มีการปรับเปลี่ยนสู่องค์กรดิจิทัล(Digital Transformation) อันจะส่งผลให้ประเทศไทยสามารถก้าวสู่เศรษฐกิจสังคมดิจิทัลได้ตามเป้าหมายที่วางไว้
“จากเป้าหมายของประเทศไทยที่จะพัฒนาสู่เศรษฐกิจดิจิทัลที่จะต้องมีความเข้าใจที่ตรงกันในทุกภาคส่วนทั้งภาครัฐที่เป็นผู้กำหนดนโยบายสร้างสภาพแวดล้อมและโครงสร้างพื้นฐานที่จำเป็นเพื่ออำนวยความสะดวกในการเปลี่ยนผ่านและภาคเอกชนที่เป็นกลไกขับเคลื่อนเศรษฐกิจทำให้การเสริมสร้างความรู้ของผู้เกี่ยวข้องโดยเฉพาะอย่างยิ่งในระดับนโยบายมีความจำเป็นเป็นอย่างยิ่ง”นายเนวินธุ์กล่าว
นายณัฐพลนิมมานพัชรินทร์ ผู้อำนวยการใหญ่สำนักงานส่งเสริมเศรษฐกิจดิจิทัล(ดีป้า)กล่าวว่าภาคธุรกิจถือเป็นหัวใจของการขับเคลื่อนเศรษฐกิจในขณะที่ภาครัฐเป็นผู้สนับสนุนส่งเสริมดังนั้นการสนับสนุนให้คณะกรรมการกำกับองค์กรซึ่งเป็นผู้มีบทบาทสำคัญขององค์กรมีความเข้าใจถึงความเปลี่ยนแปลงด้านเทคโนโลยีและสภาพแวดล้อมในการดำเนินธุรกิจในโลกยุคใหม่ก็จะช่วยให้สามารถทำงานร่วมกับฝ่ายจัดการในการกำหนดกลยุทธ์ นโยบาย แผนงาน และงบประมาณขององค์กรเพื่อให้เกิดการนำเทคโนโลยีและนวัตกรรมมายกระดับความสามารถในการแข่งขันขององค์กร
สำหรับหลักสูตร“The Cullinan: The Making of the Digital Board”ครอบคลุมเนื้อหาตั้งแต่สภาพแวดล้อมการทำธุรกิจในโลกยุคใหม่ที่เกิดจากการพัฒนาแบบก้าวกระโดดของเทคโนโลยีแนวคิดและกระบวนการในการtransformองค์กรสู่ดิจิทัลและบทบาทของกรรมการในการขับเคลื่อนและสนับสนุนให้การtransformประสบความสำเร็จโดยกำหนดเป็นหัวข้อต่างๆรวม10หัวข้อที่ได้รับการออกแบบให้ตอบสนองต่อประเด็นหลักทั้งสามประเด็นนี้โดยจะมีการอบมรมในระหว่างเดือนพฤษภาคม-สิงหาคมและในเดือนกันยายน2565ผู้เข้าร่วมหลักสูตรจะเดินทางไปศึกษาดูงานด้านเทคโนโลยีอาทิSmart City, Smart Mobility, Digital Venturesในองค์กรต่างๆในประเทศเยอรมัน
*************
วันอาทิตย์ที่ 28 พฤศจิกายน 2564
นายกฯ ขอให้ทุกภาคส่วนร่วมกันรณรงค์ลดการเผาในพื้นที่การเกษตร ป้องกันและลดปัญหาวิกฤตหมอกควันในพื้นที่ภาคเหนือตอนบนของไทยที่เกิดขึ้นในช่วงมกราคม-เมษายนทุกปี
โฆษกรัฐบาลเผย นายกฯ ขอให้ทุกภาคส่วนร่วมกันรณรงค์ลดการเผาในพื้นที่การเกษตร ป้องกันและลดปัญหาวิกฤตหมอกควันในพื้นที่ภาคเหนือตอนบนของไทยที่เกิดขึ้นในช่วงมกราคม-เมษายนทุกปี
วันนี้(27พ.ย.64)นายธนกรวังบุญคงชนะโฆษกประจำสำนักนายกรัฐมนตรีเปิดเผยพลเอกประยุทธ์จันทรโอชานายกรัฐมนตรีและรัฐมนตรีว่าการกระทรวงกลาโหมมีความห่วงใยต่อสถานการณ์ปัญหาวิกฤตหมอกควันที่ปกคลุมพื้นที่ภาคเหนือตอนบนของไทยที่มักจะเกิดขึ้นในช่วงระหว่างเดือนมกราคม-เมษายนของทุกปี โดยวิกฤตหมอกควันที่ปกคลุมพื้นที่ภาคเหนือตอนบนของไทยตลอดระยะเวลานับสิบปีที่ผ่านมานั้นพบว่าสาเหตุหลักมาจากการเผาป่าการเผาเศษวัสดุทางการเกษตรในพื้นที่เพาะปลูกข้าวโพดเลี้ยงสัตว์และการเผาในพื้นที่ทำไร่หมุนเวียนรวมทั้งการเผาไหม้ของเครื่องยนต์และภาคอุตสาหกรรมต่างๆทำให้ส่งผลกระทบต่อสุขภาพและทัศนวิสัยการเดินทางของประชาชนอย่างมากรวมถึงภาคการท่องเที่ยวจึงขอความร่วมมือให้หน่วยงานทุกภาคส่วนที่เกี่ยวข้องเช่นกระทรวงมหาดไทยกระทรวงทรัพยากรธรรมชาติและสิ่งแวดล้อมกองทัพและหน่วยงานในพื้นที่เตรียมการรับมือปัญหาที่จะเกิดขึ้นรวมทั้งคุมเข้มมาตรการทางกฎหมายเพื่อร่วมกันสร้างความตระหนักรู้ถึงความรับผิดชอบต่อสังคมป้องกันแก้ไขปัญหาไฟป่าและให้มีการประชาสัมพันธ์เผยแพร่รณรงค์ลดการเผาในพื้นที่การเกษตรผ่านช่องทางสื่อต่างๆ ให้ประชาชนได้รับทราบข้อมูลที่ถูกต้องและพร้อมที่จะร่วมมือกับภาครัฐในการแก้ไขปัญหาหมอกควันอย่างมีประสิทธิภาพและเกิดความยั่งยืน
“การลดการเผาในพื้นที่การเกษตรถือเป็นอีกหนึ่งแนวทางสำคัญในการควบคุมแห่งกำเนิดไฟป่าที่ทำให้เกิดปัญหาหมอกควันและฝุ่นละอองไม่ให้สูงเกินเกณฑ์มาตรฐานที่จะส่งผลกระทบต่อสุขภาพของประชาชนและสิ่งแวดล้อมรวมถึงการแก้ไขปัญหาวิกฤตหมอกควันที่เกิดขึ้นมาเป็นระยะเวลายาวนานในพื้นที่ภาคเหนือตอนบนของไทยอีกทั้งยังสอดคล้องกับนโยบายของนายกรัฐมนตรีและหลายประเทศทั่วโลกที่ให้ความสำคัญในการเร่งแก้ปัญหาการลดโลกร้อนและการลดการปล่อยก๊าซเรือนกระจกสู่ชั้นบรรยากาศของโลกที่ส่งผลกระทบต่อสภาพแวดล้อมและสภาพอากาศที่เปลี่ยนรวมถึงการขับเคลื่อนโมเดลเศรษฐกิจ"BCG" หรือBio-Circular-Green Economyเศรษฐกิจชีวภาพ-เศรษฐกิจหมุนเวียน-เศรษฐกิจสีเขียวและการประกอบกิจการหรือดำเนินการต่างๆต้องเป็นมิตรต่อสิ่งแวดล้อมและไม่ให้ส่งผลกระทบต่อประชาชนตามมาภายหลัง”โฆษกประจำสำนักนายกรัฐมนตรีกล่าว
สำหรับการแก้ไขปัญหาหมอกควันและปัญหามลพิษด้านฝุ่นละอองนั้นรัฐบาลได้มีการดำเนินการตามแผนปฏิบัติการขับเคลื่อนวาระแห่งชาติด้านฝุ่นละอองแบ่งเป็น4ระดับดังนี้
-ระดับที่1 PM2.5ไม่เกิน50มคก./ลบ.ม. :หน่วยงานดำเนินภารกิจตามสภาวะปกติ
-ระดับที่2 PM2.5ระหว่าง51- 75มคก./ลบ.ม. :ทุกหน่วยงานดำเนินมาตรการให้เข้มงวดขึ้น
-ระดับที่3 PM2.5ระหว่าง76 -100มคก./ลบ.ม. :ผู้ว่าราชการกทม./จังหวัดเป็นผู้บัญชาการเหตุการณ์โดยใช้อำนาจตามกฎหมายที่เกี่ยวข้องควบคุมพื้นที่ควบคุมแหล่งกำเนิดและกิจกรรมที่ทำให้เกิดมลพิษ
-ระดับที่4 PM2.5มากกว่า100มคก./ลบ.ม. :เสนอให้ประชุมคณะกรรมการที่เกี่ยวข้อง(กก.คพ.กก.วล)เพื่อเสนอมาตรการให้นายกรัฐมนตรีพิจารณาสั่งการเป็นต้น
——————-
วันอังคารที่ 24 สิงหาคม 2564
สธ.อำนวยความสะดวกปชช.รับวัคซีนเข็ม 2 ในต่างจังหวัด ลดเดินทาง
กระทรวงสาธารณสุขอำนวยความสะดวกประชาชนในต่างจังหวัดที่ฉีดวัคซีนโควิด 19 เข็มแรกที่สถานีกลางบางซื่อ ฉีดวัคซีนเข็ม 2 ได้ที่โรงพยาบาลใกล้บ้านสังกัดกระทรวงสาธารณสุขในต่างจังหวัด แจ้งสถานพยาบาลล่วงหน้าก่อน 2 สัปดาห์ ลดเดินทาง ลดแออัด ลดค่าใช้จ่าย
กระทรวงสาธารณสุขอำนวยความสะดวกประชาชนในต่างจังหวัดที่ฉีดวัคซีนโควิด 19 เข็มแรกที่สถานีกลางบางซื่อฉีดวัคซีนเข็ม 2 ได้ที่โรงพยาบาลใกล้บ้านสังกัดกระทรวงสาธารณสุขในต่างจังหวัด แจ้งสถานพยาบาลล่วงหน้าก่อน 2 สัปดาห์ ลดเดินทาง ลดแออัด ลดค่าใช้จ่าย
วันนี้ (24 สิงหาคม 2564) นายแพทย์สุระ วิเศษศักดิ์ รองปลัดกระทรวงสาธารณสุข กล่าวว่า กระทรวงสาธารณสุขได้ดำเนินการฉีดวัคซีนโควิด 19 แก่ประชาชนที่อยู่ในกรุงเทพมหานคร ปริมณฑล ที่ศูนย์ฉีดวัคซีนกลางบางซื่อตามนโยบายของรัฐบาลเพื่อให้ประชาชนได้รับวัคซีนป้องกันโรคโควิด 19 อย่างครอบคลุม โดยพบว่ามีประชาชนจากต่างหวัดเดินทางเข้ามาฉีดเป็นจำนวนมาก ตั้งแต่วันที่ 24 พฤษภาคม 2564 จนถึงปัจจุบันมียอดสะสม 1.2 ล้านโดสดังนั้นเพื่ออำนวยความสะดวก ลดการเดินทาง ลดค่าใช้จ่าย แก่ประชาชนบางส่วนที่ต้องเดินทางมาจากต่างจังหวัดเพื่อรับวัคซีนเข็มที่ 2 จึงได้ให้ผู้ที่เดินทางมารับวัคซีนเข็มที่ 1 ที่ศูนย์ฉีดวัคซีนกลางบางซื่อตั้งแต่วันที่ 7 มิถุนายน 2564เป็นต้นมา สามารถติดต่อฉีดเข็มที่ 2 ได้ที่รพ.ชุมชน/รพ.ใกล้บ้าน ในสังกัดกระทรวงสาธารณสุข ตามความสมัครใจ โดยนำใบนัดของศูนย์ฉีดวัคซีนกลางบางซื่อไปยื่นติดต่อล่วงหน้าอย่างน้อย 2 สัปดาห์
ทั้งนี้กระทรวงสาธารณสุขได้ชี้แจงแนวทางไปยังนายแพทย์สาธารณสุขจังหวัดทุกจังหวัด ให้หน่วยบริการในจังหวัดรองรับการจัดบริการ โดยรวบรวมรายชื่อประชาชนที่ประสงค์รับวัคซีนเข็มสองที่โรงพยาบาลใกล้บ้านและจำนวนวัคซีนมายังสำนักงานสาธารณสุขจังหวัด เพื่อรวบรวมข้อมูลตามแบบฟอร์มที่กำหนดส่งมายังกรมควบคุมโรคในการจัดสรรวัคซีนเข็มสองลงมายังหน่วยบริการเพื่อฉีดตามวันและเวลาที่แจ้งนัดไว้กับประชาชน
สำหรับผู้ที่อยู่ในกรุงเทพมหานคร หรือผู้ที่นัดผ่านหน่วยงาน/องค์กร หรือผู้ที่ไม่สะดวกเดินทางกลับไปฉีดที่ภูมิลำเนา ยังคงสามารถมารับการฉีดเข็ม2 ได้ตามวันนัดเดิมที่สถานีกลางบางซื่อ หากมีข้อสงสัยสามารถสอบถามข้อมูลเพิ่มเติมได้ที่Line: @skinthailand หรือ Facebook : CVC กลางบางซื่อ หรือสำนักงานสาธารณสุขจังหวัดทุกแห่ง
*********************************** 24 สิงหาคม 2564
******************************
วันพฤหัสบดีที่ 16 มิถุนายน 2565
​นายกรัฐมนตรี ตรวจราชการ จ.สกลนคร
วันพุธที่ 15 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี ตรวจราชการ ณ จ.สกลนคร ในวันนี้ (15มิ.ย.65) เพื่อติดตามความคืบหน้าการดำเนินงานตามนโยบายรัฐบาลในการแก้ไขปัญหาความยากจนและพัฒนาคนทุกช่วงวัยของ จ.สกลนคร โดยใช้ระบบบริหารจัดการข้อมูลการพัฒนาคนแบบชี้เป้า หรือ TPMAP และมอบบ้านที่ซ่อมแซมเสร็จเรียบร้อย พร้อมเป็ดไข่ ไก่ดำ ภูพาน ให้แก่ตัวแทนกลุ่มครัวเรือนตามเป้าหมาย TPMAP เพื่อสร้างอาชีพ สร้างรายได้ ปัจจุบัน จ.สกลนคร มีประชากรรวม 1.14 ล้านคน เป็นประชาชนตามเป้าหมาย TPMAP 12,261 คน ลดลงจากปี 2561 ร้อยละ 46.5 ซึ่งเป็นผลสัมฤทธิ์ของการขับเคลื่อนงานตามนโยบายรัฐบาลในการแก้ไขปัญหาความยากจนให้แก่ประชาชนในพื้นที่
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 9 กันยายน 2564
การประชุมคณะกรรมการวัตถุอันตราย ครั้งที่ 4-1/2564
รองปลัดฯ ภานุวัฒน์ เป็นประธานการประชุมคณะกรรมการวัตถุอันตราย ครั้งที่ 4-1/2564
วันนี้ (9 กันยายน 2564) เวลา 10.00 น. นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธาน พร้อมด้วย นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม เข้าร่วมการประชุมคณะกรรมการวัตถุอันตราย ครั้งที่ 4-1/2564 โดยมีนายประกอบ วิวิธจินดา อธิบดีกรมโรงงานอุตสาหกรรม ผู้แทนจากหน่วยงาน และเจ้าหน้าที่ที่เกี่ยวข้องเข้าร่วมประชุม ผ่านระบบ Web Conference (ZOOM) ณ ห้องประชุม อก.1 อาคารสำนักงานปลัดกระทรวงอุตสาหกรรม
ซึ่งที่ประชุมได้ร่วมกันพิจารณา ร่างกฎหมายลำดับรองภายใต้ พ.ร.บ. วัตถุอันตราย พ.ศ. 2535 เห็นชอบหลักการเพื่อแก้ไขเพิ่มเติมพระราชบัญญัติ วัตถุอันตรายฯ  และร่วมกันพิจารณาแนวทางการขับเคลื่อนเป้าหมายการพัฒนาที่ยั่งยืน (Sustainable Development Goals: SDGs) เป้าหมายย่อยที่ 3.9 ลดจำนวนการตาย การเจ็บป่วยจากสารเคมีอันตราย มลพิษ และการปนเปื้อนทางอากาศ น้ำ และดิน ให้ลดลงอย่างมาก ภายในปี พ.ศ. 2573
ทั้งนี้ การประชุมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 32 ลงวันที่ 28 สิงหาคม พ.ศ. 2564
วันพฤหัสบดีที่ 2 มิถุนายน 2565
กรมสรรพากรเตือนอย่าหลงเชื่อมิจฉาชีพแอบอ้างติดตามให้ชำระหนี้ภาษีอากรค้างทางโทรศัพท์
กรมสรรพากรแจ้งเตือนประชาชนให้ระมัดระวังอย่าหลงเชื่อมิจฉาชีพ โทรศัพท์แอบอ้างชื่อกรมสรรพากร แจ้งว่าเป็นผู้มีหนี้ภาษีอากรค้างชำระกับกรมสรรพากร ให้รีบดำเนินการชำระภาษีที่ค้างโดยเร็ว กรมสรรพากร ขอยืนยันว่าไม่มีนโยบายติดตามหนี้ภาษีอากรค้างทางโทรศัพท์
นายลวรณ แสงสนิท อธิบดีกรมสรรพากร เปิดเผยว่า “กรมสรรพากรได้รับแจ้งว่ามีมิจฉาชีพ โทรศัพท์แอบอ้างเป็นเจ้าหน้าที่กรมสรรพากร แจ้งไปยังประชาชนว่าเป็นผู้มีหนี้ภาษีอากรค้างชำระกับกรมสรรพากรให้รีบดำเนินการชำระหนี้ภาษีอากรที่ค้างดังกล่าว กรมสรรพากรจึงขอแจ้งเตือนประชาชนโปรดอย่าหลงเชื่อ โดยเด็ดขาด กรมสรรพากรไม่มีนโยบายในการติดตามหนี้ภาษีอากรค้างทางโทรศัพท์ พฤติการณ์ดังกล่าวเป็นการกระทำของมิจฉาชีพซึ่งอาจจะทำให้ท่านต้องสูญเสียทรัพย์สินหรือเกิดความเสียหายได้”
หากมีข้อสงสัยสอบถามรายละเอียดได้ที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161
วันพฤหัสบดีที่ 20 มกราคม 2565
“อนุทิน” ตรวจเยี่ยมหอผู้ป่วยโควิด รพ.ราชวิถี เตรียมความพร้อมรองรับหากมีผู้ป่วยอาการหนักเพิ่ม
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมให้กำลังใจบุคลากรทางการแพทย์ที่ปฏิบัติงานในหอผู้ป่วยโควิด 19 ของโรงพยาบาลราชวิถี ซึ่งมีการขยายเตียงสีเหลืองและสีแดงเพิ่มขึ้นเป็น 88 เตียง และเพิ่มบุคลากรดูแลผู้ป่วยกว่า 150 คน
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมให้กำลังใจบุคลากรทางการแพทย์ที่ปฏิบัติงานในหอผู้ป่วยโควิด 19 ของโรงพยาบาลราชวิถี ซึ่งมีการขยายเตียงสีเหลืองและสีแดงเพิ่มขึ้นเป็น 88 เตียงและเพิ่มบุคลากรดูแลผู้ป่วยกว่า 150 คน เพื่อรองรับสถานการณ์หากมีผู้ป่วยโควิดอาการหนักเพิ่มขึ้น แม้ขณะนี้จะควบคุมสถานการณ์ได้และการระบาดมีแนวโน้มทรงตัว
วันนี้ (20 มกราคม 2565) ที่โรงพยาบาลราชวิถี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.สมศักดิ์ อรรฆศิลป์ อธิบดีกรมการแพทย์ ตรวจเยี่ยมและให้กำลังใจบุคลากรทางการแพทย์ที่ปฏิบัติหน้าที่ในหอผู้ป่วยโควิด 19 ของโรงพยาบาลราชวิถี ที่ได้มีการขยายจำนวนเตียงเพิ่มเติม พร้อมเพิ่มจำนวนบุคลากรในการดูแล และกล่าวว่า กระทรวงสาธารณสุขให้ความสำคัญ
กับการรักษาพยาบาลผู้ป่วยโควิด 19 โดยจัดระบบรักษาตามอาการอย่างเหมาะสม ทั้งการดูแลรักษาที่บ้าน (Home Isolation)ในผู้ป่วยไม่มีอาการหรือมีอาการเล็กน้อย ฮอสปิเทล โรงพยาบาลสนาม ในผู้ป่วยที่เริ่มมีอาการมากขึ้น และส่งต่อโรงพยาบาลหลักในผู้ป่วยที่มีอาการรุนแรง โดยมีโรงพยาบาลราชวิถีเป็นต้นแบบในการดูแลรักษาผู้ป่วยโควิด 19 แต่ละกลุ่มอย่างมีประสิทธิภาพ ทั้งผู้ป่วยที่มีภาวะแทรกซ้อนรุนแรง เช่น ภาวะปอดอักเสบ ภาวะระบบหายใจล้มเหลว เป็นต้น และกลุ่มสีเขียวที่ไม่มีอาการหรือมีอาการเล็กน้อย ในระบบHome Isolationซึ่งการระบาดช่วงกลางปี 2564Home Isolation Centerโรงพยาบาลราชวิถี ให้การดูแลรักษาผู้ป่วยใหม่ได้ถึงวันละ 100 ราย ปัจจุบันมีผู้ติดเชื้อเข้าระบบประมาณวันละ 30 ราย
นายอนุทินกล่าวต่อว่า แม้ว่าการระบาดระลอกเดือนมกราคม 2565 อยู่ในระดับทรงตัวและควบคุมสถานการณ์ได้ อย่างไรก็ตาม เพื่อรองรับสถานการณ์ที่อาจมีผู้ติดเชื้อเพิ่มขึ้น โดยเฉพาะพื้นที่ กทม. โรงพยาบาลราชวิถีได้ขยายจำนวนเตียงรองรับผู้ป่วยอาการสีเหลืองและสีแดงเพิ่มขึ้นรวม 88 เตียง และเพิ่มบุคลากรในการดูแลกว่า 150 คน เป็นเตียงผู้ป่วยสีแดงที่AIIR-ICUและSemi-ICUจำนวน 17 เตียง นอกจากนี้ ยังจัดเตรียมหอผู้ป่วยวิกฤตส่วนต่อขยาย (Extended ICU)ไว้พร้อมใช้กรณีผู้ป่วยโควิดมีจำนวนเพิ่มสูงขึ้น รวมถึงกรณีมีผู้ป่วยโควิด ที่เป็นเด็กเพิ่มสูงขึ้นด้วย โดยประสานสถาบันสุขภาพเด็กแห่งชาติมหาราชินีเป็นหน่วยรับการส่งต่อมารักษา ส่วนผู้ป่วยโรคไตวายเรื้อรังที่ต้องฟอกไต ได้เตรียมพื้นที่ดูแลไว้ 8 เตียง
ด้าน นพ.สมศักดิ์กล่าวว่า การขยายเตียงรองรับผู้ป่วยโควิด 19 ของโรงพยาบาลราชวิถีนั้น ในส่วนของหอผู้ป่วยวิกฤตส่วนต่อขยาย (Extended ICU)มีจำนวน 10 เตียง อากาศภายในเป็นระบบความดันลบ และมีระบบควบคุมการทำงานของเครื่องช่วยหายใจจากห้องปฏิบัติงานของเจ้าหน้าที่ เพื่อลดการเข้าไปสัมผัสผู้ป่วย สำหรับการบริการฉีดวัคซีนโควิด 19 ให้แก่ประชาชน ศูนย์ฉีดวัคซีนโควิด 19 โรงพยาบาลราชวิถี ให้บริการแล้วมากกว่า 130,000 ราย โดยมีศักยภาพในการให้บริการประมาณวันละ 1,200-1,500 ราย นอกจากนี้ ยังให้บริการห้องตรวจโรคติดเชื้อระบบทางเดินหายใจ (ARI Clinic)มีผู้เข้ารับการตรวจจำนวน 100 รายต่อวัน อัตราพบผู้ติดเชื้อโควิดประมาณ 25% และยังให้บริการตรวจผู้เดินทางเข้าประเทศในระบบTest &Goตามนโยบายวันละ 30 คน ตั้งแต่ต้นปีที่ผ่านมาด้วย
*******************************20มกราคม 2565
วันพุธที่ 10 พฤศจิกายน 2564
คณะรัฐมนตรีอนุมัติโครงการพัฒนาท่าเรือแหลมฉบัง ระยะที่ 3 (ท่าเทียบเรือ F)
...
เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย เปิดเผยว่า การท่าเรือแห่งประเทศไทย (กทท.) ได้ดำเนินโครงการพัฒนาท่าเรือแหลมฉบัง ระยะที่ 3 ในส่วนของท่าเทียบเรือ Fหลังสำนักงานอัยการสูงสุดเห็นชอบร่างสัญญาร่วมทุนโครงการฯ กับกิจการร่วมค้า GPC เรียบร้อยแล้วและผ่านการพิจารณาอนุมัติของคณะกรรมการนโยบายเขตพัฒนาพิเศษภาคตะวันออก (กพอ.)แล้ว โดยคณะรัฐมนตรี (ครม.) อนุมัติโครงการฯ เรียบร้อยแล้ว จะลงนามในสัญญากับกลุ่มกิจการร่วมค้า GPC ประกอบด้วย บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) บริษัทพีทีที แทงค์ เทอร์มินัล จำกัด (PTT TANK) บริษัท ไชน่า ฮาร์เบอร์ เอ็นจิเนียริ่ง จำกัด โดยการท่าเรือฯ ได้รับผลประโยชน์ตอบแทนทางการเงินขั้นต่ำเป็นค่าสัมปทานคงที่เท่ากับมูลค่าปัจจุบันสุทธิ (NPV) ที่ 29,050 ล้านบาท และค่าสัมปทานผันแปรที่ 100 บาทต่อที.อี.ยู. และกิจการร่วมค้า GPC จะต้องสมทบเงินเข้ากองทุนเยียวยาความเสียหายฯ ในอัตรา 5,000 บาท/ไร่/ปี นับตั้งแต่เริ่มประกอบการ
สำหรับโครงการพัฒนาท่าเรือแหลมฉบัง ระยะที่ 3 มูลค่าโครงการรวมประมาณ 1.1 แสนล้านบาท(แบ่งเป็น กทท. ลงทุนประมาณ 50,000 ล้านบาท และเอกชนลงทุนประมาณ 60,000 ล้านบาท ในส่วนของเอกชนแบ่งเป็นเงินลงทุนในท่าเทียบเรือ F ประมาณ 30,000 ล้านบาท ท่าเทียบเรือ E ประมาณ 25,000 ล้านบาทและท่าเทียบเรือ E0 ประมาณ 5,000 ล้านบาท) โดย กทท. จะเริ่มดำเนินการในส่วนของท่าเทียบเรือ F เป็นลำดับแรก ระยะเวลาสัมปทาน 35 ปีวงเงินเอกชนลงทุนประมาณ 30,000 ล้านบาท โดยขณะนี้ กทท. ได้ดำเนินการจัดทำสัญญาจ้างเหมาก่อสร้างโครงการพัฒนาท่าเรือแหลมฉบัง ระยะที่ 3 (ส่วนที่ 1) งานก่อสร้างงานทางทะเลกับกิจการร่วมค้า ซีเอ็นเอ็นซี วงเงินรวม 21,320 ล้านบาท เพื่อรองรับงานก่อสร้างท่าเทียบเรือและโครงสร้างพื้นฐาน เช่น ท่าเรือตู้สินค้า ท่าเรืออเนกประสงค์ ท่าเรือชายฝั่ง ท่าเรือบริการ งานระบบรางและย่านรถไฟ ซึ่งจะดำเนินการต่อไปในอนาคต และ กทท. ได้มีหนังสือแจ้งให้กิจการร่วมค้า ซีเอ็นเอ็นซี ได้เริ่มปฏิบัติงานตั้งแต่วันที่ 5 พฤษภาคม 2564 ที่ผ่านมา ขณะนี้อยู่ระหว่างขออนุญาตก่อสร้างสิ่งล่วงล้ำลำน้ำและการนำเข้าเครื่องจักรจากต่างประเทศ คาดว่าจะดำเนินการขออนุญาตแล้วเสร็จภายในเดือนพฤศจิกายนนี้ และหลังจากได้รับการอนุญาตแล้วจะเริ่มดำเนินการงานทางทะเลทันที พร้อมกันนี้ กทท. ได้ว่าจ้าง บริษัท เอเชี่ยน เอ็นจิเนียริ่งคอลซัลแตนส์ จำกัด และบริษัท โชติจินดา คอลซัลแตนส์ จำกัด เพื่อควบคุมงานก่อสร้าง โครงการฯ วงเงิน 898 ล้านบาท โดยเริ่มปฏิบัติงานตั้งแต่วันที่ 16 ตุลาคม 2563 ที่ผ่านมา
การดำเนินการดังกล่าว กทท. รับผิดชอบในวงเงินงบประมาณในส่วนงานโครงสร้างพื้นฐาน ทั้งหมด รวมทั้งระบบสาธารณูปโภค การก่อสร้างถนน สร้างระบบทางรถไฟ และท่าเทียบเรือชายฝั่ง ทั้งนี้ การท่าเรือฯ จะออกหนังสือเริ่มงาน NTP (Notice to Proceed) ให้กลุ่มกิจการร่วมค้า GPC เริ่มงานเกี่ยวกับอาคาร สิ่งปลูกสร้าง ลานวางตู้สินค้า ติดตั้งอุปกรณ์และเครื่องจักรทั้งหมด เช่น ปั้นจั่นหน้าท่า ฯลฯ ได้ประมาณ ปลายปี 2566 เพื่อเตรียมความพร้อมในการเปิดให้บริการในปี 2568 เพื่อให้ทันการรองรับการขยายตัว ทางเศรษฐกิจและการค้าของประเทศ สนับสนุนการเพิ่มขีดความสามารถในการแข่งขันของประเทศอีกทางหนึ่ง
สำหรับผลการดำเนินงานในรอบปีงบประมาณ 2564 การท่าเรือฯ มีปริมาณตู้สินค้าผ่านท่า ณ ท่าเรือแหลมฉบัง 9.8 ล้าน ที.อี.ยู. เพิ่มขึ้นร้อยละ 10.18 และปริมาณเรือเทียบท่ารวม 11,041 เที่ยว ลดลง ร้อยละ -0.46 มีกำไรสุทธิในภาพรวมของ กทท. ประมาณ 6,023 ล้านบาท เพิ่มขึ้น 6.99 % เมื่อเปรียบเทียบกับปีก่อน
วันอังคารที่ 29 มีนาคม 2565
โฆษกรัฐบาลเผย นายกฯ ปลื้มการลงนามข้อตกลงความร่วมมือด้านแรงงานไทย-ซาอุดีอาระเบีย ชัดเจนผลสำเร็จเป็นรูปธรรมการฟื้นฟูความสัมพันธ์ เพิ่มงาน เพิ่มรายได้ คุ้มครองแรงงานไทย
โฆษกรัฐบาลเผย นายกฯ ปลื้มการลงนามข้อตกลงความร่วมมือด้านแรงงานไทย-ซาอุดีอาระเบีย ชัดเจนผลสำเร็จเป็นรูปธรรมการฟื้นฟูความสัมพันธ์ เพิ่มงาน เพิ่มรายได้ คุ้มครองแรงงานไทย
วันนี้ (29 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมกรณีที่วานนี้ (28 มีนาคม 2565) กระทรวงแรงงานของไทยได้ลงนามในข้อตกลงความร่วมมือ (MOU) ด้านแรงงานร่วมกับกระทรวงทรัพยากรมนุษย์และการพัฒนาสังคมซาอุดีอาระเบีย โดยนายสุชาติ ชมกลิ่น รัฐมนตรีว่าการกระทรวงแรงงานของไทย และ นายอะห์หมัด บิน สุไลมาน อัลรอยิฮี (H.E. Eng. Ahmad Sulaiman ALRajhi) รัฐมนตรีว่าการกระทรวงทรัพยากรมนุษย์และการพัฒนาสังคมซาอุดีอาระเบีย ได้ร่วมลงนามในข้อตกลงความร่วมมือด้านแรงงาน จำนวน 2 ฉบับ ด้วยกัน ได้แก่ 1. ความตกลงว่าด้วยการจัดหาแรงงานระหว่างกระทรวงแรงงานแห่งราชอาณาจักรไทยและกระทรวงทรัพยากรมนุษย์และการพัฒนาสังคมแห่งราชอาณาจักรซาอุดีอาระเบีย และ 2. ความตกลงว่าด้วยการจัดหาแรงงานในบ้านระหว่างกระทรวงแรงงานแห่งราชอาณาจักรไทยและกระทรวงทรัพยากรมนุษย์และการพัฒนาสังคมแห่งราชอาณาจักรซาอุดีอาระเบีย
นายธนกรฯ กล่าวว่า ความตกลงที่ได้ลงนามนี้ ให้ความสำคัญกับการจัดหาแรงงานไทยไปทำงานในประเทศซาอุดีอาระเบียอย่างถูกต้องตามกฎหมาย ปกป้องคุ้มครองสิทธิของแรงงานและนายจ้าง รวมถึงการบังคับใช้กฎระเบียบ สัญญาจ้างงานระหว่างกันที่เป็นธรรม แรงงานได้รับค่าจ้าง สวัสดิการและสิทธิประโยชน์ตามกฎหมาย ซึ่งการลงนามครั้งนี้ เป็นผลสำเร็จอย่างเป็นรูปธรรมจากการเดินทางเยือนซาอุดีอาระเบียอย่างเป็นทางการของนายกรัฐมนตรี เมื่อวันที่ 25-26 มกราคม 2565 ที่ผ่านมา เนื่องจากฝ่ายซาอุดีอาระเบียมีความต้องการแรงงานไทย และความร่วมมือนี้จะเป็นประโยชน์กับพี่น้องชาวไทยที่ต้องการเดินทางไปทำงานที่ซาอุดีอาระเบีย ถือเป็นผลประโยชน์ร่วมกันจากการฟื้นฟูความสัมพันธ์ระหว่างสองประเทศ
โฆษกประจำสำนักนายกฯ กล่าวเพิ่มเติมว่า นายกรัฐมนตรีให้ความสำคัญกับการฟื้นฟูความสัมพันธ์ไทย-ซาอุดีอาระเบีย เพราะเชื่อมั่นว่ายังมีโอกาสและช่องทางเพิ่มการทำงานร่วมกันในอีกหลายมิติ ซึ่งจะส่งผลประโยชน์ให้กับประเทศ และประชาชนไทยอีกมาก ทั้งนี้ นายกรัฐมนตรีไม่เพียงต้องการให้ประชาชนไทย และแรงงานที่ตรงกับความต้องการของซาอุดีอาระเบียมีงานทำ มีรายได้เท่านั้น แต่ต้องการให้พี่น้องแรงงานชาวไทยได้รับการดูแลอย่างปลอดภัย ได้รับการคุ้มครอง ได้พัฒนาทักษะซึ่งจะเพิ่มโอกาสให้แรงงานไทย และประเทศไทยอีกด้วย ทั้งนี้ ขอบคุณกระทรวงแรงงาน และหน่วยงานที่เกี่ยวข้อง ขานรับนโยบายรวดเร็วเห็นผลสำเร็จเป็นรูปธรรม
วันพฤหัสบดีที่ 6 มกราคม 2565
แรงงานย้ำมีลูกจ้าง 10 คนขึ้นไป ต้องยื่นแบบ คร.11 ภายในมกราคม 2565
กสร. เตือนนายจ้างที่มีลูกจ้างตั้งแต่ 10 คนขึ้นไป ต้องยื่นแบบแสดงสภาพการจ้างและสภาพการทำงาน (คร.11) ด้วยตนเอง หรือทาง E-service ภายใน ม.ค. 65 หากลูกจ้างลดลงไม่ครบ 10 คน ขอให้แจ้งแก้ไขเพื่อปรับปรุงฐานข้อมูลให้เป็นปัจจุบัน ฝ่าฝืนมีโทษปรับไม่เกิน 20,000 บาท
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)เปิดเผยว่า พระราชบัญญัติคุ้มครองแรงงาน พ.ศ.2541 กำหนดให้นายจ้างที่มีลูกจ้างรวมกันตั้งแต่ 10 คนขึ้นไป ต้องยื่นแบบแสดงสภาพการจ้างและสภาพการทำงาน (คร.11) ภายในเดือนมกราคมของทุกปี ซึ่งขณะนี้เหลือระยะเวลาดำเนินการไม่มาก จึงขอตือนมายังนายจ้างให้เร่งดำเนินการจัดเตรียมข้อมูลและยื่นแบบ คร.11 ภายในระยะเวลาที่กำหนด ซึ่งสามารถยื่นแบบได้ 2 ช่องทาง คือนำส่งด้วยตนเองที่สำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือสำนักงานสวัสดิการและคุ้มครองแรงงานจังหวัดที่สถานประกอบกิจการตั้งอยู่ หรือยื่นออนไลน์โดยการกรอกข้อมูลผ่านเว็บไซต์กรมสวัสดิการและคุ้มครองแรงงาน (www.labour.go.th) ช่องทาง E-service (https://eservice.labour.go.th) เพื่ออำนวยความสะดวกให้นายจ้างดำเนินการได้ตลอด 24 ชั่วโมง ทั้งนี้ หากตรวจพบว่าสถานประกอบกิจการใดฝ่าฝืนไม่ยื่นแบบแสดงสภาพการจ้างและสภาพการทำงานภายในระยะเวลาที่กำหนด ต้องระวางโทษปรับไม่เกิน 20,000 บาท
อธิบดี กสร. กล่าวต่อว่า ในส่วนของสถานประกอบกิจการที่มีลูกจ้างลดลงไม่ครบ 10 คน หรือไม่มีลูกจ้าง หรือเลิกกิจการขอให้กรอกแบบฟอร์มดังกล่าวด้วย เพื่อให้พนักงานตรวจแรงงานนำไปปรับปรุงฐานข้อมูลให้เป็นปัจจุบัน สำหรับสถานประกอบกิจการที่เพิ่งมีลูกจ้างครบ 10 คน ก็สามารถยื่นแบบ คร.11 ได้เช่นเดียวกัน โดยสามารถสอบถามข้อมูลเพิ่มเติมได้ที่ สำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือสำนักงานสวัสดิการและคุ้มครองแรงงานจังหวัดทุกจังหวัด หรือโทรศัพท์สายด่วน 1506 กด 3 และ 1546
วันอังคารที่ 12 กรกฎาคม 2565
ท่องเที่ยวไทยคึกคัก! ครึ่งปีแรก นทท. ต่างชาติเข้าไทยกว่า 2.2 ล้านคน + ไทยเที่ยวไทย 67.8 ล้านคน รายได้สะพัด 4.3 แสนล้านบาท
.....
พลเอก ประยุทธ์ จันทร์โอชา นายกรัฐมนตรี รับทราบและพอใจตัวเลขนักท่องเที่ยวต่างชาติเดินทางเข้าประเทศไทยอย่างต่อเนื่อง โดยกระทรวงการท่องเที่ยวและกีฬารายงานว่า ตั้งแต่วันที่ 1 ม.ค. - 6 ก.ค. 65 มีนักท่องเที่ยวต่างชาติเดินทางเข้าประเทศไทยสะสม 2,214,132 คน ก่อให้เกิดรายได้ 1.25 แสนล้านบาท บวกกับจำนวนนักท่องเที่ยว “ไทยเที่ยวไทย” สะสมที่ 67.8 ล้านคน สร้างรายได้ 3.05 แสนล้านบาท ส่งผลให้ครึ่งปีแรกประเทศไทยมีรายได้จากการท่องเที่ยวกว่า 4.3 แสนล้านบาท
.
จากรายงานดังกล่าว ถือว่าเป็นสัญญาณที่ดีต่อเศรษฐกิจและอุตสาหกรรมการท่องเที่ยวไทยที่กำลังจะกลับมาฟื้นตัว คาดว่าช่วงไตรมาสสุดท้ายของปี (ต.ค. - ธ.ค.) ซึ่งเป็นช่วง High Season นั้น จะมีนักท่องเที่ยวเดินทางเข้าประเทศไทยไม่น้อยกว่าเดือนละ 1 ล้านคน ซึ่งแสดงให้เห็นถึงความเชื่อมั่นของนักท่องเที่ยวที่มีต่อระบบสาธารณสุขไทยและมาตรการต่าง ๆ ที่รัฐบาลได้ดำเนินการผ่อนคลายให้สอดคล้องกับสถานการณ์ที่เกิดขึ้นในปัจจุบัน
.
ทั้งนี้ นายกฯ ขอความร่วมมือจากประชาชนทุกภาคส่วนในประเทศช่วยกันปฏิบัติตามมาตรการทางสาธารณสุขของภาครัฐ ภายใต้การท่องเที่ยววิถีใหม่ เพื่อให้ทุกคนท่องเที่ยวอย่างสนุกและปลอดภัยจากโควิด-19
#ไทยคู่ฟ้า#ร่วมต้านโควิด19
-------------------
วันอังคารที่ 5 ตุลาคม 2564
ไอแบงก์แจงมาตรการช่วยเหลือลูกค้าที่ได้รับผลกระทบจากอุทกภัยปี 2564
ไอแบงก์แจงรายละเอียดมาตรการช่วยเหลือลูกค้าสินเชื่อของธนาคาร ทั้งกลุ่มลูกค้าสินเชื่ออุปโภคบริโภคและสินเชื่อเพื่อธุรกิจที่ได้รับผลกระทบจากอุทกภัยปี 2564 ซึ่งได้ประกาศให้ลูกค้าที่ได้รับความเดือดร้อนยื่นความประสงค์รับความช่วยเหลือไปเมื่อสัปดาห์ที่ผ่านมา
ธนาคารอิสลามแห่งประเทศไทย (ไอแบงก์) แจงรายละเอียดมาตรการช่วยเหลือลูกค้าสินเชื่อของธนาคาร ทั้งกลุ่มลูกค้าสินเชื่ออุปโภคบริโภค และ สินเชื่อเพื่อธุรกิจ ที่ได้รับผลกระทบจากอุทกภัยปี 2564 ซึ่งธนาคารได้ประกาศให้ลูกค้าที่ได้รับความเดือดร้อนยื่นความประสงค์ขอรับความช่วยเหลือไปเมื่อสัปดาห์ที่ผ่านมา
โดยมาตรการช่วยเหลือลูกค้าที่ได้รับผลกระทบจากอุทกภัยปีนี้ ครอบคลุมทั้งลูกค้าบุคคลที่มีสินเชื่ออุปโภคบริโภคทั้งแบบมีหลักประกันและไม่มีหลักประกัน และลูกค้าธุรกิจที่มีสินเชื่อประเภทมีกำหนดระยะเวลา (Term Financing) ที่ได้รับผลกระทบทางตรง เช่น ที่อยู่อาศัยหรือสถานประกอบการได้รับความเสียหาย หรือลูกค้าที่ได้รับผลกระทบทางอ้อม เช่น ธุรกิจหรือคู่ค้าได้รับความเสียหายจากอุทกภัยและส่งผลต่อธุรกิจหรือการดำรงชีพของลูกค้า โดยธนาคารจะพิจารณา พักชำระหนี้เงินต้นไม่เกิน 6 เดือน ให้ชำระเฉพาะกำไรตามอัตราที่กำหนดในสัญญาปัจจุบัน สามารถขยายระยะเวลาสัญญาออกไปไม่เกินระยะเวลาที่พักชำระ และยกเว้นค่าชดเชยผิดนัด (Late Charge) ที่เกิดขึ้นทั้งจำนวนจนถึงวันที่ปรับปรุงบัญชี
ลูกค้าที่ประสงค์ขอรับความช่วยเหลือ สามารถแจ้งความประสงค์ได้ที่สาขาที่ท่านใช้บริการ หรือ ติดต่อพนักงานการตลาดสินเชื่อ (RM) ตั้งแต่วันนี้ – 31 ตุลาคม 2564 สอบถามข้อมูลเพิ่มเติมได้ที่ iBank Call Center 1302
วิธีตรวจสอบพื้นที่ประสบอุทกภัย ปี 2564 ตามประกาศราชการ
1. เข้าสู่เว็บไซต์ http://portal.disaster.go.th/portal/public/index.do;jsessionid=142F64F78C1C3CBA1605E96098FA77C9#dataTable
2. เลือกจังหวัดที่ต้องการค้นหา
3. เลือกประเภทภัย เลือก อุทกภัย
4. เลือกสถานะ เลือก ประกาศเขตพื้นที่ประสบสาธารณภัย
5. กดค้นหา
วันอังคารที่ 19 กรกฎาคม 2565
DAD เปิดสอน 5 หลักสูตรออนไลน์นำร่อง เพิ่มรายได้ฝ่าวิกฤต
DAD ส่งเสริมการสร้างงาน สร้างอาชีพ นำร่องเปิดตัว 5 หลักสูตรออนไลน์ เพิ่มรายได้ฝ่าวิกฤตเศรษฐกิจ ผ่านโครงการ “เคล็ดไม่ลับ เราจะรอดไปด้วยกัน กับศูนย์ราชการฯ ปี 2565” วันเสาร์ที่ 23 กรกฎาคมนี้ เวลา 08:30-16:00 น.
บริษัท ธนารักษ์พัฒนาสินทรัพย์ จำกัด หรือ DAD Asset Development ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ส่งเสริมการสร้างงาน สร้างอาชีพ นำร่องเปิดตัว 5 หลักสูตรออนไลน์ เพิ่มรายได้ฝ่าวิกฤตเศรษฐกิจ ผ่านโครงการ “เคล็ดไม่ลับ เราจะรอดไปด้วยกัน กับศูนย์ราชการฯ ปี 2565” วันเสาร์ที่ 23 กรกฎาคมนี้ เวลา 08:30-16:00 น.
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด (DAD) เปิดเผยว่า DAD ได้เล็งเห็นถึงความเดือดร้อนจากผู้ที่ได้รับผลกระทบทางเศรษฐกิจและสูญเสียรายได้ในช่วงวิกฤตโควิด-19 ที่ผ่านมา โดย DAD ได้มีการออกมาตรการช่วยเหลือผู้เช่าพื้นที่ศูนย์ราชการเฉลิมพระเกียรติฯ แจ้งวัฒนะ โดยการยกเว้นการเรียกเก็บค่าเช่า ลดค่าเช่า คืนเงินมัดจำ และขยายสัญญาเช่า เพื่อเป็นการเยียวยาผู้ประกอบการ ซึ่งเป็นผู้มีส่วนได้ส่วนเสียหลักของ DAD แล้ว นอกจากนี้ DAD ยังมีแนวคิดในการส่งเสริมการสร้างงาน สร้างอาชีพ เพื่อเพิ่มพูนทักษะและรายได้ให้กับชุมชน ผู้ที่กำลังว่างงาน หรือผู้ที่สนใจ จึงได้เปิดตัวโครงการ “เคล็ดไม่ลับ เราจะรอดไปด้วยกัน กับศูนย์ราชการฯ ปี 2565” นำร่องด้วย 5 หลักสูตรออนไลน์ระยะสั้น โดยไม่มีค่าใช้จ่าย เพื่อเป็นการส่งเสริมพัฒนาความรู้ความสามารถใช้เป็นเครื่องมือในการประกอบอาชีพหาเลี้ยงดูตนเองและครอบครัวได้ ประกอบด้วย 5 หลักสูตร ได้แก่ 1. หลักสูตรการซ่อมแซมบ้านเบื้องต้น 2. หลักสูตรโยคะบำบัดแก้อาการออฟฟิศซินโดรม 3. หลักสูตรความรู้เบื้องต้นเกี่ยวกับการใช้สื่อสังคมออนไลน์ประเภทต่าง ๆ 4. หลักสูตรการผลิตวิดีโอในสื่อออนไลน์เพื่อการสื่อสารอย่างมีประสิทธิภาพ และ 5. หลักสูตรการทำการตลาดบนสื่อออนไลน์อย่างมีประสิทธิภาพ ผู้ที่สนใจสามารถลงทะเบียนได้ตั้งแต่วันนี้เป็นต้นไปได้ที่ Line @dadkledmailub หรือสอบถามข้อมูลเพิ่มเติมที่ โทร. 0 2142 2204 โดยกิจกรรมนี้จะจัดขึ้นในวันเสาร์ที่ 23 กรกฎาคม 2565 ตั้งแต่เวลา 08:30-16:00 น.
ดร.นาฬิกอติภัค กล่าวต่อว่า “DAD มุ่งมั่นยกระดับคุณภาพชีวิตของผู้มีส่วนได้ส่วนเสียทุกฝ่ายอย่างเต็มความสามารถ ผ่าน 5 หลักสูตร DAD ในฐานะเดเวลลอปเปอร์ภาครัฐ ได้นำความรู้ความเชี่ยวชาญในด้านการดูแลรักษาอาคารมาถ่ายทอดให้ความรู้ รวมถึงหลักสูตรอื่น ๆ ที่เน้นด้านการขายของออนไลน์ซึ่งกำลังได้รับความนิยมในปัจจุบัน DAD หวังว่ากิจกรรมในครั้งนี้จะช่วยต่อยอดเสริมความแข็งแกร่งให้กับผู้ที่กำลังได้รับผลกระทบทางด้านเศรษฐกิจ ให้สามารถปรับตัว นำเอาความรู้และทักษะที่ได้รับไปพัฒนาเป็นโอกาสในการหารายได้ ตลอดจนฟื้นฟูสภาพความเป็นอยู่ให้ดีขึ้น ก้าวข้ามปัญหาและอุปสรรคพร้อมลุกยืนได้อย่างเข้มแข็งและมั่นคงต่อไป”
วันเสาร์ที่ 20 สิงหาคม 2565
มท.1 Kick off รณรงค์สวมหมวกนิรภัย 100% ทั่วประเทศ 21 สิงหาคม 65 เป็นต้นไป
มท.1 Kick off รณรงค์สวมหมวกนิรภัย 100% ทั่วประเทศ 21 สิงหาคม 65 เป็นต้นไป
วันนี้ (20 ส.ค. 65) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้อำนวยการศูนย์อำนวยการความปลอดภัยทางถนน เปิดเผยว่า พลเอก ประยุทธ์ จันทร์โอชา นายกรัฐมนตรี ให้ความสำคัญและเน้นย้ำให้ส่วนราชการที่เกี่ยวข้องดำเนินมาตรการเสริมสร้างความปลอดภัยในการใช้รถใช้ถนน อาทิ การเสริมสร้างความรับรู้เข้าใจแนวทางปฏิบัติตามกฎหมายจราจร การปรับปรุงเครื่องหมายจราจรให้มีความชัดเจน การเข้มงวดกวดขันปฏิบัติตามกฎหมายจราจร โดยเฉพาะอย่างยิ่ง “รถจักรยานยนต์” ซึ่งเป็นยานพาหนะที่มีสถิติการเกิดอุบัติเหตุและสร้างความสูญเสียต่อชีวิตและทรัพย์สินของประชาชนเป็นอย่างมาก ซึ่งคณะกรรมการศูนย์อำนวยการความปลอดภัยทางถนน (ศปถ.) ได้มีมติเห็นชอบให้มีการรณรงค์สวมหมวกนิรภัย 100 % ทั่วประเทศอย่างต่อเนื่อง
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า เพื่อเป็นการป้องกันและลดการบาดเจ็บและความสูญเสียจากอุบัติเหตุบนท้องถนนในระดับพื้นที่เป็นไปอย่างมีประสิทธิภาพ จึงได้สั่งการไปยังผู้ว่าราชการจังหวัดทั่วประเทศ ในฐานะผู้อำนวยการศูนย์อำนวยการความปลอดภัยทางถนนจังหวัด กำหนดมาตรการองค์กรและมาตรการที่เหมาะสมกับพื้นที่ โดยให้ทุกส่วนราชการ สถานศึกษา สถานพยาบาล หน่วยงานขององค์กรปกครองส่วนท้องถิ่น ศูนย์พัฒนาเด็กเล็ก สถานประกอบการ และนิคมอุตสาหกรรม เป็นพื้นที่สวมหมวกนิรภัย 100 % พร้อมทั้งนำระบบเทคโนโลยีมาสนับสนุนการบังคับใช้กฎหมายอย่างเข้มงวดจริงจังกับผู้ที่ไม่สวมหมวกนิรภัยขณะขับขี่ และย้ำเตือนข้าราชการ พนักงาน เจ้าหน้าที่ทุกหน่วยงาน ผู้นำองค์กร และผู้นำชุมชน ปฏิบัติตนเป็นแบบอย่างที่ดีในการปฏิบัติตามกฎจราจร โดยเฉพาะการสวมหมวกนิรภัยทุกครั้งที่มีการขับขี่รถจักรยานยนต์ พร้อมทั้งรณรงค์ประชาสัมพันธ์สร้างการรับรู้ผ่านสื่อทุกช่องทางในพื้นที่อย่างต่อเนื่อง ตั้งแต่วันอาทิตย์ที่ 21 สิงหาคม 2565 เป็นต้นไป นอกจากนี้ ให้กำกับ ติดตาม ศูนย์ปฏิบัติการความปลอดภัยทางถนนอำเภอ/ท้องถิ่น ดำเนินการและรายงานผลการดำเนินการอย่างต่อเนื่องด้วย
วันเสาร์ที่ 29 มกราคม 2565
ดร.สาธิต เผย ศูนย์วิทย์ฯ ที่ 3 นครสวรรค์ เป็นเลิศด้านคัดกรองดาวน์ซินโดรมและมะเร็งปากมดลูกของประเทศ พร้อมผลักดันให้ต่อยอดการดำเนินงานเพื่อประโยชน์ประชาชน
รัฐมนตรีช่วยว่าการกระทรวงสาธารณสุข ตรวจเยี่ยมศูนย์วิทยาศาสตร์การแพทย์ที่ 3 นครสวรรค์ พบมีความเป็นเลิศด้านการคัดกรองภาวะดาวน์ซินโดรม ช่วยลดการเกิดเด็กดาวน์รายใหม่ได้ผล และมีการพัฒนาการตรวจคัดกรองด้วยวิธี NIPT ได้ผลดี ราคาลดลงจากภาคเอกชนกว่าครึ่ง
รัฐมนตรีช่วยว่าการกระทรวงสาธารณสุข ตรวจเยี่ยมศูนย์วิทยาศาสตร์การแพทย์ที่ 3 นครสวรรค์ พบมีความเป็นเลิศด้านการคัดกรองภาวะดาวน์ซินโดรม ช่วยลดการเกิดเด็กดาวน์รายใหม่ได้ผล และมีการพัฒนาการตรวจคัดกรองด้วยวิธี NIPT ได้ผลดี ราคาลดลงจากภาคเอกชนกว่าครึ่ง ให้กรมวิทยาศาสตร์การแพทย์สนับสนุนการดำเนินงานเพื่อเข้าสู่ระบบหลักประกันสุขภาพถ้วนหน้า ส่วนการคัดกรองมะเร็งปากมดลูกด้วยวิธี HPV DNA Test พบเป็นสายพันธุ์ที่วัคซีนยังไม่ครอบคลุม เตรียมผลักดันให้เกิด BIG DATA เพื่อนำไปวิจัยและผลิตเป็นวัคซีนป้องกันมะเร็งปากมดลูกสำหรับสายพันธุ์ที่มีในไทย
วันนี้ (29 มกราคม 2565) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยแพทย์หญิงวิพรรณ สังคหพงศ์ ผู้ตรวจราชการกระทรวงสาธารณสุข เขตสุขภาพที่ 3 และคณะผู้บริหารกระทรวงสาธารณสุข ตรวจเยี่ยมศูนย์วิทยาศาสตร์การแพทย์ที่ 3 นครสวรรค์ ซึ่งเป็นศูนย์ความเป็นเลิศในการตรวจคัดกรองดาวน์ซินโดรมและมะเร็งปากมดลูกของประเทศ และกล่าวว่า ห้องปฏิบัติการของศูนย์วิทยาศาสตร์การแพทย์แห่งนี้มีขนาดใหญ่ที่สุดในเอเชียตะวันออกเฉียงใต้ ซึ่งให้บริการตรวจคัดกรองดาวน์ซินโดรมได้มากกว่าปีละ 200,000 ราย ที่ผ่านมาได้มีส่วนช่วยในการขับเคลื่อนนโยบายคัดกรองกลุ่มอาการดาวน์ซินโดรมในหญิงตั้งครรภ์ของกระทรวงสาธารณสุข สามารถลดการเกิดเด็กดาวน์ซินโดรมรายใหม่ได้อย่างมีนัยสำคัญ ปัจจุบันมีการพัฒนาการตรวจคัดกรองด้วยวิธี NIPT ซึ่งมีประสิทธิภาพสูงกว่าวิธี Quadruple Test ที่ใช้อยู่เดิม เพื่อลดภาระงานของแพทย์ในการเจาะน้ำคร่ำ และมีราคาถูกกว่าการตรวจโดยห้องปฏิบัติการของเอกชนมากกว่าครึ่ง ซึ่งจะให้กรมวิทยาศาสตร์การแพทย์เป็นหลักในการดำเนินงานร่วมกับหน่วยงานที่เกี่ยวข้อง และผลักดันให้เข้าสู่สิทธิประโยชน์ในระบบหลักประกันสุขภาพต่อไป เพื่อให้เด็กเกิดใหม่มีคุณภาพ เป็นกำลังสำคัญในการพัฒนาประเทศในอนาคต
สำหรับโรคมะเร็งปากมดลูกซึ่งเป็นปัญหาสุขภาพสำคัญของประเทศ มีอัตราการป่วยเป็นอันดับที่ 2 ในผู้หญิงรองจากโรคมะเร็งเต้านม แต่มีอัตราการเสียชีวิตเป็นอันดับที่ 1 จากการนำร่องตรวจคัดกรองมะเร็งปากมดลูกด้วยวิธี HPV DNA Test ในเขตสุขภาพที่ 3 ปี 2564 จำนวน 28,806 ตัวอย่าง พบสายพันธุ์ 16 และ 18 ร้อยละ 1.39 ซึ่งมีวัคซีนป้องกัน แต่ที่สำคัญคือ พบสายพันธุ์อื่นๆ อีกร้อยละ 6.64 ที่วัคซีนป้องกันมะเร็งปากมดลูกยังไม่ครอบคลุม ซึ่งหากมีการรวบรวมเป็น Big Data ของประเทศ จะเป็นประโยชน์ในการนำไปวิจัยและพัฒนาวัคซีนป้องกันมะเร็งปากมดลูกของไทยเองที่เฉพาะเจาะจงกับสายพันธุ์ที่ตรวจพบในประเทศ ซึ่งขณะนี้กระทรวงสาธารณสุขกำลังมีการพัฒนาระบบข้อมูลสุขภาพของประเทศอยู่แล้ว จะได้นำข้อมูลเรื่องนี้เข้าไปเป็นส่วนหนึ่งของระบบข้อมูลสุขภาพด้วย
************************************ 29 มกราคม 2565
วันอังคารที่ 17 พฤษภาคม 2565
ครม. ผ่าน ร่างพระราชบัญญัติงบประมาณรายจ่ายประจำปีงบประมาณ  พ.ศ. 2566 วงเงิน  3,185,000 ล้านบาท
ครม. ผ่าน ร่างพระราชบัญญัติงบประมาณรายจ่ายประจำปีงบประมาณ  พ.ศ. 2566 วงเงิน  3,185,000 ล้านบาท
วันที่ 17 พ.ค. 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรี เห็นชอบร่างพระราชบัญญัติงบประมาณรายจ่ายประจำปีงบประมาณ พ.ศ. 2566 วงเงิน 3,185,000 ล้านบาท แบ่งเป็น รายจ่ายงบกลาง 590,470.0ล้านบาท รายจ่ายของหน่วยรับงบประมาณ 1,090,329.6 ล้านบาท รายจ่ายบูรณาการ 218,477.7 ล้านบาท รายจ่ายบุคลากร 772,119.1 ล้านบาท รายจ่ายสำหรับทุนหมุนเวียน 206,985.6 ล้านบาท และรายจ่ายเพื่อการชำระหนี้ภาครัฐ 306,618.0 ล้านบาท
โอกาสนี้ คณะรัฐมนตรียังเห็นชอบการแต่งตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566 จำนวน 64 คน ประกอบด้วยกรรมาธิการ ฯ ที่คณะรัฐมนตรีเสนอชื่อ 16 คน ประกอบด้วยข้าราชการการเมืองและข้าราชการประจำ ซึ่งไม่เกินหนึ่งในสี่ของจำนวนคณะกรรมาธิการวิสามัญ ฯ โดยที่ระบุไว้แล้ว จำนวน 4 คน ได้แก่ รัฐมนตรีว่าการกระทรวงการคลัง รัฐมนตรีช่วยว่าการกระทรวงการคลัง ปลัดกระทรวงการคลัง และผู้อำนวยการสำนักงบประมาณ สำหรับกรรมาธิการ ฯ ในสัดส่วนพรรคการเมือง จำนวน 48 คน แบ่งเป็นส.ส. ฝ่ายรัฐบาล จำนวน 27 คนและ ส.ส. ฝ่ายค้านจำนวน 21 คน ที่ผ่านการคัดเลือกตามกระบวนการของฝ่ายนิติบัญญัติ ต่อไป
วันจันทร์ที่ 27 มิถุนายน 2565
โฆษกรัฐบาลเผย “นายกฯ” พอใจ “สลากดิจิทัล” ดึงเทคโนโลยีแก้ปัญหาหวยแพงสำเร็จ ยกเป็นโมเดลในการแก้ปัญหาอื่นเพื่อบรรเทาความเดือดร้อนของประชาชน
โฆษกรัฐบาลเผย “นายกฯ” พอใจ “สลากดิจิทัล” ดึงเทคโนโลยีแก้ปัญหาหวยแพงสำเร็จ ยกเป็นโมเดลในการแก้ปัญหาอื่นเพื่อบรรเทาความเดือดร้อนของประชาชน
วันที่ 27 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทน์โอชา นายกรัฐมนตรีและรัฐมนตรีกว่าการกระทรวงกลาโหม ปลื้มการประเมินผลมาตรการแก้ไขปัญหาจำหน่ายสลากเกินราคา และการดำเนินการจำหน่ายสลากกินแบ่งรัฐบาลผ่านแพลตฟอร์มจำหน่ายสลากกินแบ่งรัฐบาลหรือสลากดิจิทัล (Digital Lottery) ผ่านแอปพลิเคชันของภาครัฐ หลังเปิดจำหน่ายได้ 2 งวด ซึ่งล่าสุดสำนักวิจัยซูเปอร์โพล (SUPER POLL) ได้ทำการสำรวจ เรื่อง หวยแพง กับการแก้ปัญหา : ประชาชนคิดอย่างไร กรณีศึกษาประชาชนทุกสาขาอาชีพทั่วประเทศโดย พบว่าประชาชนมีความพึงพอใจกับการแก้ไขปัญหา ร้อยละ 79.7 ระบุ พอใจมากที่สามารถซื้อเลขที่ถูกใจในราคาที่เป็นธรรม โดยส่วนใหญ่หรือร้อยละ 90.7 ระบุ อยากให้เพิ่มสัดส่วนในการขายสลากออนไลน์มากขึ้น เพื่อกำจัดพวกผู้มีอิทธิพล พ่อค้าคนกลาง และหวยเถื่อนผิดกฎหมาย ที่เอาเปรียบมานาน และร้อยละ 89.8 ระบุ อยากให้รัฐบาล นำโมเดลการแก้ปัญหาสลากเกินราคา ไปใช้แก้ปัญหากับเรื่องอื่น ๆ ที่นำเอาเทคโนโลยีมาใช้ เพื่อผลประโยชน์สูงสุดตกอยู่กับประชาชน ทั้งนี้ ผลโพลนี้สะท้อนให้เห็นว่า การแก้ปัญหาสลากเกินราคาของรัฐบาล โดยการนำเทคโนโลยีมาใช้อย่างเป็นผลได้รับความพอใจอย่างมากจากประชาชน
“นายกรัฐมนตรี กำชับแก้ปัญหาต้องให้เป็นรูปธรรม จับต้องได้ ถูกกฎหมาย ทำให้การแก้ไขปัญหาสลากเกินราคาเกิดผลเป็นรูปธรรม ประชาชนสามารถซื้อสลากกินแบ่งรัฐบาลในราคา 80 บาทได้จริง ถือเป็นตัวอย่างความสำเร็จของการลดความเหลื่อมล้ำและลดปัญหาทุจริตในการจำหน่ายสลาก ซึ่งนายกรัฐมนตรีขอบคุณประชาชน ที่พึงพอใจในนโยบาย และตอบรับมาตรการต่างๆ ของรัฐบาล พร้อมขอบคุณหน่วยงานเกี่ยวข้องที่ได้นำข้อสั่งการและนโยบายไปปฏิบัติ จนเกิดประโยชน์ สร้างความสุข และบรรเทาความเดือดร้อนให้พี่น้องประชาชน โดยรัฐบาลจะไม่หยุดยั้ง เดินหน้าแก้ไขปัญหาต่างๆ ของประชาชน ควบคู่กับกระตุ้นเศรษฐกิจในช่วงปลายปีนี้ตามเป้าหมายที่ได้กำหนดไว้ต่อไป” โฆษกประจำสำนักนายกรัฐมนตรี กล่าว
............................
วันเสาร์ที่ 7 พฤษภาคม 2565
รมช.สธ.ร่วมกิจกรรมวิ่ง Amazing Jungle Trail อ.เบตง จ.ยะลา
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายแพทย์ธงชัย เลิศวิไลรัตนพงศ์ รองปลัดกระทรวงสาธารณสุข นายแพทย์สุเทพ เพชรมาก หัวหน้าผู้ตรวจราชการกระทรวงสาธารณสุข และคณะ ร่วมกิจกรรมวิ่ง รายการ “Amazing Jungle Trail” ในระยะทาง 10 กม. โ
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายแพทย์ธงชัย เลิศวิไลรัตนพงศ์ รองปลัดกระทรวงสาธารณสุขนายแพทย์สุเทพ เพชรมาก หัวหน้าผู้ตรวจราชการกระทรวงสาธารณสุข และคณะ ร่วมกิจกรรมวิ่ง รายการ “Amazing Jungle Trail” ในระยะทาง 10 กม. โดยปล่อยตัวที่บริเวณ อุโมงค์เบตงมงคลฤทธิ์ อ.เบตง จ.ยะลา เพื่อเป็นตัวอย่างในการขับเคลื่อนนโยบายส่งเสริมการป้องกันโรคด้วยการออกกำลังกายของกระทรวงสาธารณสุขเพื่อให้คนไทยมีสุขภาพที่ดี โดยดำเนินกิจกรรมภายใต้มาตรการป้องกันโควิด 19**************** พฤษภาคม 2565
วันศุกร์ที่ 25 มิถุนายน 2564
วัดราชบพิธสถิตมหาสีมาราม และธนาคารออมสิน เปิดให้บูชาพระผงพระรูปเหมือนสมเด็จพระสังฆราชฯ สมทบทุนสร้างสถานปฏิบัติธรรม เนื่องในวาระครบรอบ 150 ปี วัดราชบพิธ
ธนาคารออมสินจึงจะเปิดให้ผู้มีจิตศรัทธา สามารถติดต่อบูชาพระผงพระรูปเหมือน สมเด็จพระสังฆราชฯ ได้ที่ธนาคารออมสินทุกสาขา ตั้งแต่วันที่ 1 กรกฎาคม 2564 นี้
นายวิทัย รัตนากร ผู้อำนวยการธนาคารออมสิน เปิดเผยว่า เนื่องในโอกาสศุภมงคลสมัยสมโภช 150 ปี แห่งการสถาปนาวัดราชบพิธสถิตมหาสีมาราม ในวันที่ 22 มกราคม 2563 และมงคลวาระที่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก จะทรงเจริญพระชนมายุ 8 รอบพระนักษัตร ในวันที่ 26 มิถุนายน 2566 วัดราชบพิธสถิตมหาสีมาราม จึงดำริจะจัดสร้างสถานปฏิบัติธรรมสมเด็จพระสังฆราช (อมฺพรมหาเถร) ณ ที่ดินบริเวณคลอง 9 อำเภอลำลูกกา จังหวัดปทุมธานี เพื่อเป็นอนุสรณ์ในวาระอันเป็นมงคลนี้ โดยทางวัดได้จัดสร้างปูชนียมงคล พระผงพระรูปเหมือนสมเด็จพระสังฆราช อันมีมวลสารประกอบด้วย พระเกศาของสมเด็จพระสังฆราชฯ และมวลสารจากพระเถราจารย์สายวิปัสสนา จัดสร้างจำนวน 1,000,000 องค์ บรรจุกล่องพิมพ์พระรูปวาด 4 แบบ โดยจะเปิดให้พุทธศาสนิกชนผู้มีจิตศรัทธาได้บริจาคสมทบทุนสร้างสถานปฏิบัติธรรมฯ จำนวนเงิน 199 บาท ได้รับสมนาคุณพระผงพระรูปฯ จำนวน 1 กล่อง สำหรับเป็นที่ระลึกสักการะบูชา
โอกาสนี้ ธนาคารออมสินจึงจะเปิดให้ผู้มีจิตศรัทธา สามารถติดต่อบูชาพระผงพระรูปเหมือน สมเด็จพระสังฆราชฯ ได้ที่ธนาคารออมสินทุกสาขา ตั้งแต่วันที่ 1 กรกฎาคม 2564 นี้ สอบถามข้อมูลเพิ่มเติมได้ที่ GSB Contact Center โทร. 1115 และที่ facebook : GSB Society
https://www.gsb.or.th/news/gsbpr32/
วันจันทร์ที่ 9 พฤษภาคม 2565
รฟม. รายงานความก้าวหน้างานก่อสร้างโครงการรถไฟฟ้าในความรับผิดชอบ
ณ สิ้นเดือนเมษายน 2565
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมรายงานความก้าวหน้างานก่อสร้างโครงการรถไฟฟ้าในความรับผิดชอบของ รฟม.ณ สิ้นเดือนเมษายน 2565 ดังนี้
1. โครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ความก้าวหน้างานโยธา 93.55%
2. โครงการรถไฟฟ้าสายสีเหลือง ช่วงลาดพร้าว - สำโรง ความก้าวหน้างานโยธา 92.98% ความก้าวหน้างานระบบรถไฟฟ้า 91.60% ความก้าวหน้าโดยรวม 92.38%
3. โครงการรถไฟฟ้าสายสีชมพู ช่วงแคราย - มีนบุรี ความก้าวหน้างานโยธา 89.14% ความก้าวหน้างานระบบรถไฟฟ้า 85.87% ความก้าวหน้าโดยรวม 87.47%
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All"